|  |
| --- |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL**KLASA: 024-01/24-01/161URBROJ: 2170-30-24-2Omišalj, 30. prosinca 2024. |

Na temelju članka 39. Zakona o elektroničkim medijima („Narodne novine“ broj 111/21 i 114/22, dalje u tekstu: Zakon), Upravni odjel Općine Omišalj raspisuje

**JAVNI POZIV**

**za financiranje programskih sadržaja elektroničkih medija u 2025. godini**

1. **PREDMET JAVNOG POZIVA**

Predmet javnog poziva je prikupljanje prijava za financiranje programskih sadržaja regionalnih i lokalnih elektroničkih medija u 2025. godini.

Sukladno odredbama Zakona, elektronički mediji su audiovizualni programi, radijski programi i elektroničke publikacije (portali).

Pod programskim sadržajima podrazumijevaju se tematske emisije, objave koje su izdvojene u tematske cjeline, pojedinačne objave i sl., a koje su od interesa za Općinu Omišalj.

Cilj financiranja proizvodnje i objave programskih sadržaja je informiranje građana o projektima i programima Općine Omišalj i s područja općine Omišalj, a koji su od interesa za građane Omišlja i Njivica te o odlukama, uslugama i uopće radu Općine Omišalj kojim se zadovoljavaju potrebe i ostvaruju interesi građana Omišlja i Njivica.

1. **UVJETI ZA PRIJAVU NA JAVNI POZIV**

Na Javni poziv se mogu prijaviti nakladnici regionalnih i lokalnih elektroničkih medija koji imaju sjedište u Republici Hrvatskoj i koji su upisani u knjige pružanja medijskih usluga odnosno elektroničkih publikacija Agencije za elektroničke medije.

Pravo na dodjelu financijskih sredstava ne mogu ostvariti nakladnici:

* koji za isti programski sadržaj ostvaruju potporu iz sredstava Fonda za poticanje i pluralizam elektroničkih medija, državnog proračuna ili proračuna Europske unije,
* koji su u likvidaciji ili u stečajnom postupku,
* koji imaju nepodmirenih obveza prema Općini Omišalj.
1. **KRITERIJI DODJELE FINANCIJSKIH SREDSTAVA**

Kriteriji temeljem kojih će se utvrđivati prednost prijavljenog projekta/programa su:

|  |  |
| --- | --- |
| **KRITERIJ** | **BROJ BODOVA** |
|  |  |
| Kvaliteta, kreativnost, inovativnost, autorski pristup u osmišljavanju programskog sadržaja od interesa za Općinu Omišalj i njene građane. | 0 – 10  |
| Lokalni karakter programskog sadržaja (usmjerenost na praćenje događaja na području općine Omišalj), usmjerenost na teme iz područja nadležnosti Općine Omišalj koje su od interesa za građane općine Omišalj (projekti, programi, odluke i usluge namijenjene građanima). | 0 – 10 |
| Kvantiteta objava i dinamika objavljivanja programskog sadržaja koji se predlaže u televizijskom, radijskom programu i elektroničkim publikacijama pružatelja medijskih usluga prijavitelja na Javni poziv (vrijeme emitiranja i trajanje emitiranja kod radijskog i TV programa, pozicija objava: naslovnica, posebna rubrika, trajanje dostupnosti objave na predloženoj poziciji i slično). | 0 – 10 |
| Doseg objava pojedinog medija (priložiti istraživanje recentnijeg datuma i/ili analitiku o slušanosti/gledanosti radijskog i TV programa prijavitelja odnosno o količini pregleda programskih sadržaja elektroničke publikacije tj. web portala prijavitelja). | 0 – 10 |
| Prisustvo novinara na terenu, video i foto materijali s raznih događanja s terena područja općine Omišalj. | 0 – 10 |
| Prethodno iskustvo i suradnja s Općinom Omišalj. | 0 – 10 |
| **UKUPNO** | **60** |

Općina Omišalj će uzeti u razmatranje financiranje programskih sadržaja elektroničkih medija prijavitelja koji su ostvarili minimalno 50% od ukupno maksimalnih bodova.

1. **SADRŽAJ PRIJAVE**

Prijava na Javni poziv sadrži sljedeću dokumentaciju:

1. Obrazac 1 - ispunjen u cijelosti, ovjeren pečatom i potpisom osobe ovlaštene za zastupanje,
2. Obrazac 2 - podaci o programskom sadržaju,
3. Obrazac 3 - Izjava o nepostojanju zapreke za financiranje,
4. Izvadak iz Upisnika medijskih usluga koji se vodi pri Vijeću za elektroničke medije,
5. priloge: 1) izvješće Google Analytics ili Gemius Rating za elektroničke publikacije za najmanje dva mjeseca (listopad 2024., studeni 2024.) i 2) analitiku slušanosti/gledanosti radijskog i TV programa prijavitelja.

Prijedlozi programskih sadržaja dostavljaju se isključivo na propisanim obrascima koji su dostupni na službenim mrežnim stranicama Općine Omišalj.

Obrasci se ispunjavaju isključivo pomoću računala.

Prijavitelj može na Javni poziv prijaviti više programskih sadržaja. U tom slučaju programski se sadržaji prijavljuju odvojeno, odnosno za svaki se programski sadržaj koriste zasebni obrasci.

1. **NAČIN PRIJAVE**

Prijava i pripadajuća dokumentacija predaje se poštom preporučeno u zatvorenoj omotnici na adresu: Općina Omišalj, Prikešte 13, 51513 Omišalj, s naznakom: „Ne otvaraj - Elektronički mediji u 2025. godini“

1. **ROK ZA PODNOŠENJE PRIJAVE**

Prijave na Javni poziv s pripadajućom dokumentacijom podnose se u roku od 8 (osam) dana od dana objave Javnog poziva na mrežnoj stranici Općine Omišalj zaključno do 9. siječnja 2025.

Prijave na Javni poziv koje ne budu podnesene u gore utvrđenom roku, na način i u obliku opisanima u točkama II., IV. i V. ovog Javnog poziva smatrat će se neprihvatljivima i neće se razmatrati.

Razmatrat će se samo programski sadržaji koji su pravodobno prijavljeni te koji u cijelosti zadovoljavanu propisane uvjete Javnog poziva.

Odluku o dodjeli financijskih sredstava donosi Općinski načelnik na prijedlog Povjerenstva za procjenu prijava.

Povjerenstvo za procjenu prijava imenuje Općinski načelnik odlukom.

Povjerenstvo zadržava pravo zatražiti nadopunu odnosno obrazloženje navoda u Obrascu 2.

Financijska sredstva osigurana su u Proračunu Općine Omišalj za 2025. godinu, Program 1421, A170180 Financiranje elektroničkih medija, pozicija 59.

1. **REZULTATI JAVNOG POZIVA, PRAVO PRIGOVORA I POTPISIVANJE UGOVORA**

Rezultati Javnog poziva objavit će se na službenoj mrežnoj stranici Općine Omišalj u roku od 8 (osam) dana od dana odabira.

Zaprimljene prijave na javni poziv se ne vraćaju.

Prijavitelji imaju pravo na prigovor na Odluku o dodjeli financijskih sredstava. Rok za podnošenje prigovora je 8 (osam) dana od objave Odluke o dodjeli financijskih sredstava na mrežnim stranicama Općine Omišalj. O prigovoru odlučuje Općinski načelnik.

Prijavitelji kojima se odobre financijska sredstva sklopit će s Općinom Omišalj ugovor o financiranju programskih sadržaja kojim će se regulirati međusobna prava i obveze korisnika financijskih sredstva i Općine Omišalj.

1. **NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv kao i Odluka o dodjeli financijskih sredstava bit će objavljene na mrežnoj stranici Općine Omišalj.

**Upravni odjel Općine Omišalj**